

\*P/16379750\*

REPUBLIKA HRVATSKA

MINISTARSTVO FINANCIJA

CARINSKA UPRAVA

SREDIŠNJI URED **UPUTA 13/18**

KLASA: 011-02/18-03/13

URBROJ: 513-02-1232/1-18-1

Zagreb, 4. prosinca 2020. godine

Na temelju članka 11. Zakona o carinskoj službi ("Narodne novine" br.68/13, 30/14 i 115/16) pomoćnik ministra financija i ravnatelj Carinske uprave donosi

**UPUTU**

**O OBVEZI REGISTRACIJE I PRIMJENI EORI SUSTAVA[[1]](#footnote-1)**

Ovom Uputom detaljnije se pojašnjavaju pravila u vezi postupka za dodjeljivanje EORI broja (engl. Economic Operators Registration and Identification Number) te drugih posebnosti za primjenu EORI sustava (eng. Economic Operators Registration And Identification System). Posebnosti se odnose na način dodjele, korištenja i poništavanja EORI broja, oblik i sadržaj potvrde o EORI broju, sadržaj evidencije o EORI brojevima te razmjene podataka prikupljenih u postupku registracije i dodjele EORI broja.

1. **PRAVNA OSNOVA**

Pravnu osnovu čine sljedeći propisi:

* Uredba (EU) br. 952/2013 Europskog parlamenta i Vijeća o Carinskom zakoniku Unije (SL L 269, 10.10.2013., u daljnjem tekstu: Carinski zakonik Unije – CZU) i sve njene izmjene i dopune;
* Delegirana uredba Komisije (EU) 2015/2446 od 28. srpnja 2015. o dopuni Uredbe (EU) br. 952/2013 Europskog parlamenta i Vijeća o detaljnim pravilima koja se odnose na pojedine odredbe Carinskog zakonika Unije, (SL L 343, 29.12. 2015., u daljnjem tekstu: DUCZU) i sve njene izmjene i dopune;
* Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije, (SL L 343, 29.12. 2015., u daljnjem tekstu: PUCZU);
* Delegirana uredba Komisije (EU) br. 2016/341 od 17. prosinca 2015. o dopuni Uredbe (EU) br. 952/2013 Europskog parlamenta i Vijeća u pogledu prijelaznih pravila za određene odredbe Carinskog zakonika Unije dok odgovarajući elektronički sustavi još nisu operativni te o izmjeni Delegirane uredbe (EU) 2015/2446 (SL L 069, 15.3.2016., sa svim izmjenama i dopunama; u daljnjem tekstu: PDUCZU);
* Provedbena odluka Komisije br. 2014/255/EU od 29. travnja 2014. (SL L 134., 7.5.2014., u daljnjem tekstu: Provedbena odluka 2014/255/EU);
* Zakon o provedbi carinskog zakonodavstva Europske unije („Narodne novine“, br. 40/16);
* Pravilnik o EORI broju („Narodne novine“, br. 104/17 i 130/20; u daljnjem tekstu: Pravilnik).

1. **Osnovni pojmovi**

Osnovni pojmovi vezani za primjenu EORI sustava navode se nastavno.

* **EORI sustav** - podrazumijeva elektronički sustav za registraciju i identifikaciju gospodarskih subjekata i drugih osoba koje u okviru svojega poslovanja obavljaju djelatnosti obuhvaćene carinskim zakonodavstvom Europske unije. Ministarstvo financija, Carinska uprava koristi nacionalnu EORI aplikaciju, koja je dio informacijskog sustava Carinske uprave, za određivanje i dodjelu EORI brojeva. Podaci u nacionalnoj EORI aplikaciji čine nacionalni EORI registar. Podaci koji se prikupljaju i evidentiraju u nacionalnom EORI registru razmjenjuju se sa središnjim sustavom (EOS sustav) u kojem se pohranjuju EORI podaci na razini Europske unije.
* **EORI broj** - je jedinstveni broj u Europskoj uniji koji gospodarskim subjektima i drugim osobama dodjeljuju carinska tijela ili posebno određena nadležna tijela država članica u skladu s propisima navedenima u Glavi 1. Poglavlje 2. Odjeljak 1. Pododjeljak 2. DUCZU-a i PUCZU-a, a koristi se za identifikaciju gospodarskih subjekata i drugih osoba u njihovim odnosima s carinskim tijelima.

1. **OBVEZA REGISTRIRANJA U EORI SUSTAV**

Obvezu registriranja u EORI sustav imaju osobe koje obavljaju aktivnosti na koje se primjenjuju carinski propisi, i to:

1. Gospodarski subjekti s poslovnim nastanom na području Republike Hrvatske;
2. Gospodarski subjekti koji nemaju poslovni nastan na carinskom području Europske unije i nemaju EORI broj, pri prvom obavljanju radnje navedene u članku 5. stavku 1. DUCZU-a i to:

(a) podnošenja skraćene ili carinske deklaracije u Uniji koja nije:

- carinska deklaracija podnesena u skladu s člancima 135. do 144; ili

- carinska deklaracija podnesena za postupak privremenoga uvoza ili zaključenje ovog postupka ponovnim izvozom, osim ako se registracija ne zahtjeva za uporabu zajedničkog sustava upravljanja osiguranjem;

- carinska deklaracija koju je, u okviru zajedničkog provoznog postupka, podnio gospodarski subjekt koji ima poslovni nastan u ugovornoj strani Konvencije o zajedničkom provoznom postupku koja nije Europska unija, ako se ta deklaracija ne koristi ujedno kao ulazna skraćena deklaracija ili deklaracija prije otpreme;

- carinska deklaracija koju je, u okviru postupka provoza Unije, podnio gospodarski subjekt koji ima poslovni nastan u Andori ili San Marinu, ako se ta deklaracija ne koristi ujedno kao ulazna skraćena deklaracija ili deklaracija prije otpreme;

(b) podnošenja izlazne ili ulazne skraćene deklaracije;

(c) podnošenja deklaracije za privremeni smještaj u Uniji;

(d) djelovanja kao prijevoznik u svrhu pomorskog ili zračnog prijevoza ili prijevoza unutarnjim plovnim putovima;

(e) djelovanja kao prijevoznik koji je povezan s carinskim sustavom i želi primati obavijesti predviđene carinskim zakonodavstvom u pogledu podnošenja ili izmjene ulaznih skraćenih deklaracija.

1. Osoba koja nema dodijeljen EORI broj kada obavlja radnje za koje je potrebno navesti EORI broj na temelju Priloga A i Priloga B DUCZU-a i to:

- koja nije gospodarski subjekt, a ima nastan na području Republike Hrvatske;

- koja nema nastan na carinskom području Europske unije, a nije obuhvaćena točkom 2.

Te osobe mogu biti:

1. Fizičke osobe:

- fizička osoba obrtnik i osoba koja obavlja drugu samostalnu djelatnost,

- inozemni trgovac pojedinac.

2. Pravne osobe:

- trgovačka društva (društvo s ograničenom odgovornošću, dioničko društvo, gospodarsko interesno udruženje, javno trgovačko društvo, komanditno društvo, gospodarska interesna udruženja),

- udruge registrirane u Registar udruga,

- ostale pravne osobe upisane u Sudskom registru (ustanove, zadruge),

- podružnice inozemnih trgovačkih društava,

- državna tijela, tijela jedinica lokalne i područne (regionalne) samouprave te druga javnopravna tijela.

3. Udruženje osoba kojima je priznata sposobnost za obavljanje pravnih radnji, ali nemaju status pravne osobe:

-ortaštvo[[2]](#footnote-2),

-udruge koje nisu registrirane ni upisane u Registar udruga[[3]](#footnote-3).

Sukladno čl. 6 (2) Delegirane uredbe 2. osoba koja nije gospodarski subjekt i samo povremeno podnosi carinske deklaracije, ne zahtijeva se registracija.

1. **MJESTO registracije i dodjele EORI broja**

Za registraciju gospodarskih subjekata i drugih osoba i dodjelu EORI broja u Republici Hrvatskoj nadležno je Ministarstvo financija, Carinska uprava, odnosno njezine ustrojstvene jedinice. Područje djelovanja (mjesna nadležnost) carinskih ureda propisano je Odlukom o osnivanju, sjedištu i području na kojima djeluju područni carinski uredi, carinski uredi i granični carinski uredi Ministarstva financija, Carinske uprave[[4]](#footnote-4).

Zahtjev se podnosi pravovremeno odnosno prije početka aktivnosti obuhvaćenih carinskim zakonodavstvom na koje se nadovezuje obveza registracije (propisane radnje obuhvaćene carinskim zakonodavstvom koje povlače obvezu registracije).

**4.1. Mjesto podnošenja zahtjeva za dodjeljivanje EORI broja**

Zahtjev za dodjeljivanje EORI broja podnosi se carinskom uredu nadležnom prema mjestu:

- poslovnog nastana za gospodarske subjekte ili druge osobe s nastanom na području Republike Hrvatske, za osobe iz članka 2. točke 1. i 3. alineja prva Pravilnika,

- provođenja prve radnje obuhvaćene carinskim propisima na koje se nadovezuje obveza registracije, za osobe koje nemaju poslovni nastan na području Europske unije, nego u trećim zemljama iz članka 2. stavka 1. točke 2. i 3. alineja druga Pravilnika.

Iznimno, kada to opravdane okolnosti slučaja zahtijevaju, osoba koja nije gospodarski subjekt, a ima nastan na području Republike Hrvatske iz članka 2. stavka 1. točke 3. alineja prva Pravilnika zahtjev može podnijeti i carinskom uredu nadležnom prema mjestu provođenja prve radnje obuhvaćene carinskim propisima na koje se nadovezuje obveza registracije.

Predstojnici carinskih ureda dužni su odrediti i organizirati osobe koje će obavljati radnje registracije u EORI sustav te njihove kontakt podatke dostaviti EORI koordinatoru u Središnjem uredu.

Zahtjev se podnosi neposredno u mjesno nadležnom carinskom uredu, putem redovite pošte ili e-poštom.

Ako se zahtjev podnosi e-poštom, dostavlja se mjesno nadležnom carinskom uredu na jednu od sljedećih adresa e-pošte:

|  |  |  |  |
| --- | --- | --- | --- |
| **Carinski ured** | **e-mail adresa:** | **Carinski ured** | **e-mail adresa:** |
| **Dubrovnik** | eori.du@carina.hr | **Sisak** | eori.sk@carina.hr |
| **Gospić** | eori.go@carina.hr | **Slavonski Brod** | eori.sb@carina.hr |
| **Karlovac** | eori.ka@carina.hr | **Split** | eori.st@carina.hr |
| **Koprivnica** | eori.kc@carina.hr | **Šibenik** | eori.si@carina.hr |
| **Krapina** | eori.kr@carina.hr | **Varaždin** | eori.vz@carina.hr |
| **Osijek** | eori.os@carina.hr | **Virovitica** | eori.vt@carina.hr |
| **Ploče** | eori.pl@carina.hr | **Vukovar** | eori.vu@carina.hr |
| **Pula** | eori.pu@carina.hr | **Zadar** | eori.zd@carina.hr |
| **Rijeka** | eori.ri@carina.hr | **Zagreb** | eori.zg1@carina.hr |

**4.2. Obrazac zahtjeva**

Zahtjev se podnosi na obrascu iz Priloga 1 Pravilnika i dostupan je na web stranici Carinske uprave: <https://carina.gov.hr/pristup-informacijama/propisi-i-sporazumi/carinsko-zakonodavstvo/upute-3514/registracija-subjekata-eori/2486>) .

Osobe koje su evidentirane u Evidenciji o osobnim identifikacijskim brojevima (u daljnjem tekstu: OIB registar) uz zahtjev ne prilažu dodatne dokumente. Iznimno, fizičke osobe-obrtnici koje zahtjev podnose putem email-a zahtjevu trebaju priložiti preslike obje strane osobne iskaznice potpisnika zahtjeva radi utvrđivanja identiteta.

Podnositelj zahtjeva koji nije evidentiran u OIB registru uz zahtjev je dužan priložiti identifikacijsku ispravu, odnosno izvadak iz odgovarajućeg registra.

Nositelji TIR karneta iz trećih zemalja uz zahtjev prilažu presliku TIR karneta na kojoj se vidi identifikacijski broj nositelja karneta. Nositelji TIR karneta će se registrirati temeljem podnesenog karneta, i uz prilaganje njegove preslike.

Pravne osobe iz trećih zemalja uz zahtjev (na hrvatskom ili engleskom jeziku) prilažu izvornik ili ovjerenu presliku isprave o registraciji društva koju je izdalo nadležno tijelo zemlje koja je navedenu tvrtku registrirala (po potrebi preveden na hrvatski ili engleski jezik).

Fizičke osobe iz trećih zemalja uz zahtjev prilažu presliku putovnice ili druge putne isprave. Strane fizičke osobe će se registrirati temeljem važeće putovnice (na uvid), i prilaganjem njezine preslike.

**4.3. Dodjeljivanje EORI broja**

Po zaprimanju zahtjeva za izdavanje EORI broja, otvara se predmet u KLASI: UP/I 413-01/ (godina) -18/(redni broj predmeta u dosjeu).

Carinski službenik kojemu je predmet dan u rad dužan je provjeriti ispravnost svih podataka navedenih u Zahtjevu na način da ih usporedi s podacima u nacionalnom EORI registru (za podnositelja koji je evidentiran u OIB registru), odnosno u prilozima zahtjevu u slučaju podnositelja zahtjeva koji nemaju OIB. Podaci za obrtnike se provjeravaju uvidom u EORI registar i Obrtni registar.

Prije dodjele EORI broja podnositeljima zahtjeva iz trećih zemalja carinski službenik je dužan e-mailom zatražiti od EORI koordinatora potvrdu da podnositelj zahtjeva nema već važeći dodijeljen EORI broj u drugoj državi članici EU.

Ako podaci u zahtjevu ne odgovaraju podacima iz OIB registra carinski ured pozvat će podnositelja da dokaže istinitost podataka. Ako zahtjev ne sadrži sve potrebne podatke ili uz njega nisu dostavljene sve potrebne isprave carinski ured pozvat će podnositelja da u određenom roku dopuni zahtjev sa svim nedostajućim podacima odnosno ispravama. Ako podnositelj zahtjeva ne postupi sukladno traženom, zahtjev će se rješenjem odbiti.

U slučaju da su u OIB registru nepotpuni ili neispravni podaci o podnositelju zahtjeva, carinski službenik je dužan imenovanom EORI koordinatoru u Carinskoj upravi-Središnjem uredu dostaviti presliku osobne iskaznice ili izvatka iz Trgovačkog suda koji dokazuju ispravne podatke. EORI koordinator će zatražiti izmjenu i dopunu podataka u OIB registru od Porezne uprave.

Prilikom dodjele EORI broja u EORI aplikaciji je potrebno kliknuti na 'Novi zapis'. Ako podnositelj zahtjeva ima OIB odabire se tip subjekta i OIB nakon čega aplikacija dohvaća podatke iz OIB registra i formira EORI broj (HR + OIB). Ako podnositelj zahtjeva nema OIB, odabire se tip subjekta nakon čega aplikacija nasumice generira EORI broj.

Podaci u EORI aplikaciji sastoje se od dva dijela:

- podaci u fazi pripreme, i

- važeći podaci.

Podaci u fazi pripreme dostupni su samo korisnicima koji imaju ovlasti dodjele i ažuriranja EORI registra i EORI koordinatoru.

Novododijeljeni EORI broj sprema se u pripremne podatke (u statusu je '110 – Novi-priprema') i da bi postao važeći potrebno je odabrati akciju 'Slanje novog zapisa'. Zapis prelazi u status '111 - Novi poslan' i tek nakon potvrde središnjeg EOS sustava, podaci o EORI broju postaju važeći (status '100 - aktivan').

Ako je potrebno izmijeniti podatke, odabire se akcija 'Izmjena aktivnog zapisa' čime se kopija zapisa prebacuje u fazu pripreme (u statusu '122 – Izmjena-priprema'), a originalni zapis ostaje u važećim podacima (u statusu '120 – Aktivan (izmjena)').

Podaci koji se, za subjekte s OIB-om, na ovakav način mogu promijeniti ili dopuniti su:

- kontaktni podaci,

- objava na Internetu (da/ne),

- poslovni nastan u EU (da/ne),

- dodavanje poreznih brojeva ili identifikatora dodijeljenih u trećim zemljama.

Nakon provedene izmjene podataka u pripremi, da bi izmjena postala važeća, potrebno je u EORI aplikaciji odabrati akciju 'Slanje izmijenjenog zapisa'

Ostali podaci se mijenjaju izmjenama u OIB registru, takozvanim OIB objavama. Da bi se OIB objava mogla provesti automatski, EORI zapis mora biti u statusu '100-Aktivan'.

**4.4. Struktura EORI broja i podaci koji se prikupljaju i razmjenjuju u postupku dodjele EORI broja**

EORI broj se određuje u skladu sa strukturom i kriterijima iz Priloga 2 Pravilnika.

O određenim i dodijeljenim EORI brojevima Ministarstvo financija, Carinska uprava vodi Evidenciju o EORI brojevima u nacionalnom EORI registru. Nacionalni EORI registar sadrži podatke koji se prikupljaju prilikom dodjele EORI broja.

Podaci u nacionalnom EORI registru o osobama koje su evidentirane u OIB registru automatski se ažuriraju s promjenom podataka u OIB registru. Podaci koji se prikupljaju i evidentiraju u EORI registru razmjenjuju se sa središnjim elektroničkim informacijskim i komunikacijskim sustavom u kojem se pohranjuju EORI podaci na razini Europske unije.

1. **POTVRDA O EORI BROJU**

Određen i dodijeljen EORI broj upisuje se u potvrdu o EORI broju (u daljnjem tekstu: potvrda).

Potvrda je javna isprava i izdaje se u pisanom obliku na obrascu iz Priloga 3 Pravilnika. Ispisuje se iz informacijskog sustava Carinske uprave i smatra se vjerodostojnom i punovažnom javnom ispravom bez potpisa službene osobe i otiska službenog pečata. Izdaje se bez naknade i roka važenja i dostavlja podnositelju zahtjeva bez odlaganja, a najkasnije u roku od 30 dana od dana dodjeljivanja EORI broja.

U slučaju dvojbe između sadržaja potvrde i podataka iz EORI sustava elektroničke razmjene podataka valjanim se smatraju podaci iz EORI sustava elektroničke razmjene podataka ako se ne dokaže suprotno.

Promjena identifikacijskih i registracijskih podataka osobe kojoj je dodijeljen EORI broj te drugih podataka koji se prikupljaju prilikom registracije i dodjele EORI broja ne zahtijeva promjenu izdane potvrde.

Iznimno, osoba kojoj je dodijeljen EORI broj i koja promijeni neki od podataka navedenih na potvrdi može zatražiti izdavanje nove potvrde podnošenjem zahtjeva carinskom uredu koji je izdao izvornu potvrdu i koji će izdati novu potvrdu.

**6. Korištenje EORI broja**

U tablicama koje slijede daje se prikaz kada je u carinskom poslovanju potreban EORI broj.

|  |  |  |  |
| --- | --- | --- | --- |
| **Carinska deklaracija** | | |  |
| **Funkcija** | **Ulaz** | **Izlaz** | **Provozna deklaracija, uključujući pojedinosti za ulaznu skraćenu deklaraciju i deklaraciju prije otpreme** |
| **Pošiljatelj/Izvoznik** | **-** | EORI broj ili *ad hoc* broj | EORI broj za DČ |
| **Primatelj** | EORI broj ili *ad hoc* broj | **-** | EORI broj za DČ |
| **Deklarant/zastupnik** | **Obvezno:** EORI broj | **Obvezno:** EORI broj | **-** |
| **Korisnik postupka** | **-** | **-** | **Obvezno:** EORI broj |

|  |  |  |  |
| --- | --- | --- | --- |
| **Sigurnosna skraćena deklaracija** | | |  |
| **Funkcija** | **Ulaz** | **Izlaz** | **Provozna deklaracija, uključujući pojedinosti za ulaznu sigurnosnu deklaraciju ili deklaraciju prije otpreme** |
| **Prijevoznik** | **Uvjetno:** EORI broj kad god je taj broj dostupan osobi koja podnosi skraćenu deklaraciju  **Obvezno:** u slučajevima da USD ili ISD podnosi izvoznik ili primatelj ili druga osoba u čije ime ili za čiji račun prijevoznik djeluje; ili svaka osoba koja može podnijeti dotičnu robu ili koja može organizirati da se roba podnese izlaznom carinskom uredumora biti dostavljen EORI broj prijevoznika. EORI broj prijevoznika također mora biti dostavljen u slučajevima iz članka 186. PUCZU | **-** | **-** |
| **Strana koja prima obavijest** | **Uvjetno:** EORI broj kad god je taj broj dostupan osobi koja podnosi skraćenu deklaraciju | **-** | **-** |
| **Pošiljatelj/**  **Izvoznik** | **Uvjetno:** EORI broj kad god je taj broj dostupan osobi koja podnosi skraćenu deklaraciju | **Uvjetno:** EORI broj kad god je taj broj dostupan osobi koja podnosi skraćenu deklaraciju | **Uvjetno:** EORI broj kad god je taj broj dostupan osobi koja podnosi skraćenu deklaraciju  **Obvezno:** ako je otpremna carinska ispostava u EU-u a pošiljatelj je AEO |
| **Osoba koja podnosi skraćenu deklaraciju** | **Obvezno:** EORI broj | **Obvezno:** EORI broj | **Obvezno:** EORI broj |
| **Primatelj** | **Uvjetno:** EORI broj kad god je taj broj dostupan osobi koja podnosi skraćenu deklaraciju | **Uvjetno:** EORI broj kad god je taj broj dostupan osobi koja podnosi skraćenu deklaraciju | **Uvjetno:** EORI broj kad god je taj broj dostupan osobi koja podnosi skraćenu deklaraciju **Obvezno:** ako otpremna carinska ispostava nije u EU-u, ali je primatelj AEO |
| **Osoba koja traži preusmjeravanje** | **Obvezno:** EORI broj | **-** | **-** |
| **Trgovac ovlašteni primatelj** | **-** | **-** | TIN |

EORI broj se, osim u gore navedenim slučajevima, koristi i za razmjenu informacija između carinskih službi i drugih javnopravnih tijela, ali isključivo u pogledu kretanja robe reguliranog carinskim zakonodavstvom.

**7. AD HOC BROJEVI**

Ad hoc broj je slovnobrojčana oznaka čije korištenje Carinska uprava može odobriti u posebnim slučajevima kad ne postoji mogućnost dodijele EORI broja i to samo za konkretnu carinsku deklaraciju. Taj broj nije EORI broj i ne razmjenjuje se u EORI sustavu. Osnovni cilj ad hoc brojeva je poslužiti u iznimnim situacijama kad osoba još nije primila EORI broj ili osoba nije obvezna registrirati se za EORI broj, ali se od nje zahtijeva navođenje svog identifikacijskog broja u carinskoj deklaraciji.

Ad hoc brojevi se **ne** mogu koristiti u ulaznim sigurnosnim deklaracijama ili deklaracijama prije otpreme.

Ad hoc broj ima sljedeću strukturu:

* HR + 1111111 = fizičke osobe iz trećih zemalja,
* HR + 2222222  = fizičke osobe iz drugih država članica,
* HR + 3333333 = pravne osobe iz trećih zemalja,
* HR + 4444444 = fizičke osobe iz Hrvatske i ostalo.

Korištenje ad hoc broja **neće** se odobriti:

* domaćim fizičkim i pravnim osobama koje zadovoljavaju definiciju gospodarskog subjekta,
* pravnim osobama iz drugih država članica (koje također moraju ishoditi EORI broj u zemlji gdje imaju poslovni nastan).

Carinski službenik koji odobrava korištenje ad hoc broja u nekom carinskom postupku ili operaciji dužan je prethodno provjeriti ima li možda predmetna osoba već valjani EORI broj uvidom u EORI aplikaciju.

**8. Objava podataka na Internet stranici Europske Komisije**

Carinska tijela Europske unije imaju na raspolaganju središnji elektronički sustav za pohranu podataka o registraciji gospodarskih subjekata i drugih osoba te za razmjenu podataka o EORI brojevima. U skladu s odredbama članka 3. DUCZU središnji sustav sadrži podatke navedene u Prilogu 12-01 DUCZU-a koji su trenutačno pohranjeni u nacionalnim sustavima svih država članica. Format i oznake podataka pohranjenih u EORI sustavu utvrđeni su u Prilogu 12-01 PUCZU-a. Do datuma nadogradnje središnjeg EORI sustava oznake zajedničkih zahtjeva u pogledu podataka za registraciju gospodarskih subjekata i drugih osoba utvrđene su u Prilogu 9 PDCZU-a. Ograničeni set podataka o gospodarskim subjektima, koji uključuju naziv, odnosno ime, adresu, EORI broj, i porezni broj (ako je dostupan) objavljuju se na Web stranici Komisije

(<http://ec.europa.eu/taxation_customs/dds2/eos/eori_validation.jsp?Lang=hr&Screen=0&EoriNumb=&Expand=false> ).

Ako podnositelj zahtjeva dopušta da se uz njegov EORI broj na Internet stanici Europske komisije objave i podaci o nazivu, odnosno imenu i prezimenu i poslovnom nastanu, mora izričito dati svoj pristanak, označavanjem pripadajućeg polja u zahtjevu, potpisom i po potrebi pečatom.

Ako podnositelj zahtjeva nije dao svoj pristanak za objavom podataka, upit će provjeriti samo valjanost traženog EORI broja, dok ostali podaci ostaju skriveni.

**9. EORI KOORDINATOR**

Održavanje EORI registra provodi se automatski - prihvaćanjem promjena iz OIB sustava odnosno OIB objava. Međutim, postoje situacije koje zahtijevaju ljudsku intervenciju.

EORI koordinator je osoba u Ministarstvu financija, Carinskoj upravi, Središnjem uredu zadužena za:

* komunikaciju s osobama koje obavljaju radnje registracije u EORI sustav,
* komunikaciju s Poreznom upravom u slučajevima nepotpunih ili neispravnih podataka u OIB registru,
* svakodnevni nadzor postoje li EORI zapisi koji su u statusu:

a) '113 Novi - nepotpuni OIB podaci'

Prilikom dodjele EORI broja, dohvaćaju se podaci iz OIB registra za upisani OIB. Ako podaci nisu potpuni (najčešće se radi o nepotpunoj adresi), takav EORI zapis ne može biti poslan u EU. EORI aplikacija će mu dodijeliti status '113 Novi - nepotpuni OIB podaci'. U tom slučaju EORI koordinator je dužan zatražiti od Porezne uprave dopunu podataka. Čim za dotični OIB odnosno EORI broj, stigne OIB objava sa dopunjenim podacima, status će mu se promijeniti u '110 Novi – priprema' (automatski) i EORI zapis može biti poslan u EU.

b) '125 Izmjena – nepotpuni OIB podaci'

Kod provođenja OIB objava, može stići objava s promjenom adrese, ali ta adresa nije potpuna. Objava će se provesti ali EORI zapis će dobiti status '125 Izmjena – nepotpuni OIB podaci' i kao takav ne može biti poslan u EU. U tom slučaju EORI koordinator je dužan zatražiti od Porezne uprave dopunu podataka.

c) '135 Brisanje – poništen OIB'.

Ako iz OIB sustava stigne OIB objava o poništavanju OIB-a poništava se i EORI broj. Poništavanje OIB-a događa se u slučajevima kada se utvrdi da je OIB greškom dodijeljen tj. da nije uopće trebao biti dodijeljen (npr. dupli OIB – jedna osoba ima 2 OIB-a - drugododijeljeni se poništava). U EORI sustavu takav EORI broj će promijeniti status u '135 Brisanje – poništen OIB' (status će mu promijeniti OIB objava) i on treba biti administrativno obrisan.

* administrativno brisanje EORI broja

Administrativno brisanje EORI broja se provodi u dva slučaja:

a) u slučaju da je EORI broj u statusu '135 Brisanje-poništen OIB'

b) kada je EORI broj greškom dodijeljen, a već je bio poslan i potvrđen od EU.

Administrativno brisanje mora biti provedeno ručno u središnjem EORI registru, a potom i u nacionalnom EORI registru. Ako se EORI broj administrativno obriše samo u nacionalnom registru, on će i dalje ostati u središnjem registru.

**10. PRIMJENA UPUTE**

Ova Uputa primjenjuje se od dana donošenja.

Početkom primjene ove Upute prestaje se primjenjivati Uputa br. 72/13 o primjeni EORI sustava KLASA:011-02/13-03/72, URBROJ:513-02-1243/3-13-1 od 24. lipnja 2013.

**POMOĆNIK MINISTRA FINANCIJA**

**I RAVNATELJ CARINSKE UPRAVE**

mr.sc. Hrvoje Čović

**Dostaviti:**

- Uredu ravnatelja

- zamjeniku ravnatelja

- pomoćnicima ravnatelja

- Područnim carinskim uredima, svima

- Samostalnom sektoru za drugostupanjski upravni postupak

- pismohrani

**Način otpreme:**

-elektroničkom poštom

1. Pročišćena verzija temeljem Upute br. 13/18 od 23. studenog 2018. i Izmjene br. 1 od 30. studenog 2020. [↑](#footnote-ref-1)
2. sukladno Zakonu o obveznim odnosima, NN, br. 35/05, 41/08, 125/11, 78/15, 29/18 [↑](#footnote-ref-2)
3. sukladno Zakonu o udrugama, NN, br. 74/14, 70/17, 98/19 [↑](#footnote-ref-3)
4. NN, br. 58/17 [↑](#footnote-ref-4)